मिर्जापुर () भारत के उत्तर प्रदेश राज्य में, दक्खिनी-पूरबी हिस्सा में एक ठो शहर बा। शहर गंगा नदी के दाहिने तीरे पर बसल बा आ एकरे आसपास पहाड़ी इलाका बाटे। एह पहाड़ी सभ पर कई गो मंदिर आ गुफा बाड़ीं जे हिंदू लोग पबित्र माने ला आ इहाँ पूजा-पाठ आ दर्शन करे आवे ला। इन्हना में सभसे परसिद्ध विंध्यवासिनी देवी के मंदिर बा के मिर्जापुर सहर से कुछे दूरी पर विंध्याचल में बाटे। कबो-कबो एह दुनों जगह के मिला के मिर्जापुर-बिंध्याचल के सड़मेंड़ एकही नाँव से भी जानल जाला।